Bruce Lee

Lapsuus

San Franciscossa syntynyt Lee Jun Fan merkittiin syntymätodistukseen amerikkalaisempaan muotoon Bruce Lee. Leellä oli hyvin monikulttuurinen perhe. Hänen isänsä Lee Hoi-Chuen oli alkujaan Hongkongista ja äitinsä Grace Lee oli puoliksi saksalainen ja puoliksi amerikankiinalainen. Hän varttui Hongkongissa. Vanhemmat olivat näyttelijöitä, ja näin Leellä oli nuoruudessaan mahdollisuus esiintyä kiinalaisissa elokuvissa.

Muutto Yhdysvaltoihin

Vuonna  1957 ollessaan vielä 16-vuotias Lee harjoitteli Wing Chun -kungfuta suoraan suurmestari Ip Manin opissa ja muutti Yhdysvaltoihin. Opiskeluaikana Bruce Leella oli Seattlessa taistelulajikoulu, jossa hän tutustui tulevaan vaimoonsa Linda C. Emeryyn. He avioituivat 1964 ja saivat pojan, Brandonin vuonna 1965. Lee sai osan The Green Hornet -sarjassa Green Hornetin apurina Katona ja oli hyvin suosittu Amerikassa. Vaikka sarja kesti vain yhden kauden, Lee sai paljon kannattajia taistelulajien taitajista. Aasiassa sarjaa esitettiin nimellä The Kato Show. Noina vuosina Lee päätti ryhtyä harrastamaan itseopiskelua ja tutustumaan erilaisiin taistelulajeihin ja muokata niitä. Se ei miellyttänyt itämaisia taistelulajien mestareita, koska lajien yhdistelyjä pidettiin pyhäinhäväistyksenä. Lee opetti myös amerikkalaisia, mikä sekin oli ennenkuulumatonta. Keväällä 1969 Leelle ja Emerylle syntyi tytär Shannon. Saman vuoden aikana Lee esiintyi suuremmassa roolissa elokuvassa Marlowe, joka on ainoa elokuva, jossa hän esittää ns. pahista.

Paluu Hongkongiin

Lee pettyi saadessaan Yhdysvalloissa ainoastaan sivurooleja ja päätti muuttaa Hongkongiin perheensä kanssa. Siellä hän saikin sopimuksen The Big Boss -elokuvaan. Alun perin hänen piti saada sivurooli elokuvasta, mutta saikin pääroolin, koska monet kuvauspaikalla olivat vaikuttuneita hänen taistelutyylistään. Elokuva julkaistiin vuoden 1971 puolella Hongkongissa, josta tuli hitti ympäri Aasiaa.
1972 Hongkongissa julkaistiin Leen toinen pääroolielokuva Fist of Fury, joka esitettiin Yhdysvalloissa nimellä The Chinese Connection. Elokuvan ansiosta Bruce Leesta tuli supertähti varsinkin Hongkongissa, jossa Lee ei enää saanut kävellä rauhassa kadulla. Samana vuonna Lee vaati seuraavaan elokuvaan Way of the Dragoniin täydet oikeudet, joten hän ohjasi, käsikirjoitti ja tuotti elokuvan. Elokuvaan Lee otti mukaan amerikkalaisen Chuck Norrisin, josta tuli myöhemmin 1980-luvulla tähti.

Game of Deathin ensikuvaukset ja Enter the Dragon

Elokuussa 1972 Bruce Lee aloitti uuden Game of Death -elokuvan kuvaukset, ja hän kuvasi muun muassa sen loppukohtauksen, jossa oli mukana NBA-tähti Kareem Abdul-Jabbar. Lokakuussa kuvaukset kuitenkin keskeytettiin, kun Lee sai Warner Brothersilta tarjouksen elokuvaan Enter the Dragon, jota hän kuvasi lokakuusta 1972 huhtikuuhun 1973, ja ohjaajana oli sittemmin kuollut Robert Clouse.

Viimeiset kuukaudet ja kuolema

Toukokuussa 1973 Lee jatkoi Game of Deathin kuvauksia. Saman kuukauden aikana Lee sai sairauskohtauksen, jonka syy ei selvinnyt, mutta hän oli täysin kunnossa kymmenen tunnin kuluttua.
Bruce Lee kuoli 20. heinäkuuta 1973 kiistanalaisissa olosuhteissa ja Game of Death jäi pahasti kesken. Hänen kuolemansa on myös aiheuttanut paljon arvailuja. Viralliseksi kuolinsyyksi todettiin hoitamaton aivoödeema, joka oli ainut järkevältä tuntunut syy. Hän kuoli muutamaa päivää ennen tunnetuimman elokuvansa Enter The Dragonin ensi-iltaa. Leen opettajia, joihin hänellä oli huonot välit, on syytetty näyttelijän tapattamisesta, ja taikauskoisimmat ovat jopa väittäneet Leen kuolemalla olleen yliluonnollisia tekijöitä. Kuolinsyynä saattoi myös olla allerginen reaktio, joka oli erään hänen ystävänsä särkylääkkeen aiheuttama.
Bruce Lee on opettanut liikkeitään monille näyttelijöille, joista tunnetuin lienee Steve McQueen. Myös James Coburn kuului Leen ystäväpiiriin. Molemmat olivat hautajaisissa kantamassa Bruce Leen arkkua.

Kuoleman jälkeinen maine

Leen kuoleman jälkeen julkaistiin muun muassa elokuva Game Of Death (1978), jota Lee oli tehnyt samaan aikaan kuin Enter The Dragonia, mutta juonta muutettiin perusteellisesti, koska alkuperäistä käsikirjoitusta ei löydetty. Elokuvan ohjaa Bob Clouse, joka käyttää ainoastaan 11 minuuttia aiemmin kuvatusta 34 minuutin kelvollisesta materiaalista. Koko vuosikymmenen ajan Leen muistoksi tehtiin monia tribuuttielokuvia.
Isänsä kuoleman jälkeen Brandon Lee jatkoi jo hyvin nuorena aloittamaansa kamppailulajien harjoittelua, ja aikuisena hän alkoi opettaa niitä. Hän näytteli useissa elokuvissa, kunnes kuoli vuonna 1993 The Crown kuvauksissa häneen osuneeseen luotiin.

Game of Deathin ennen esittämätön materiaali

Vuonna 1994 Brandon ja Bruce Leen kuoleman jälkeen löydettiin Leen alkuperäiset käsikirjoitukset ja koreografiat elokuvaan Game of Death, samoin dialogit. Vasta tällöin selvisi alkuperäinen juoni, jossa Leen piti taistella viiden kerroksen vartijoiden kanssa, mutta ainoastaan kolmen viimeisen kerroksen materiaali on tiettävästi filmillä.
Vuonna 2000 löydettiin alkuperäinen 35 millin elokuvanauha, jossa oli kaikki 100 minuutin kuvattu materiaali ensimmäisistä kuvauksista elo-lokakuulta 1972, ja siitä esitetään Leen hyväksymät 34 minuuttia 2004 Leen dokumentissa Bruce Lee: A Warrior's Journey, joka on julkaistu DVD:nä erikseen sekä Enter the Dragonin DVD:n erikoispainoksen lisämateriaaleissa.

Wing Chun

Lee joutui lapsena usein katutappeluihin, jonka myötä hänen vanhempansa päättivät tutustuttaa hänet kamppailulajeihin. Leen isä opetti aluksi hänelle Wu-style t'ai chi ch'uanin perusteet. Lee aloitti Wing Chunin harjoittelemisen 13-vuotiaana Ip Manin opissa sen jälkeen, kun hän hävisi katutappelun paikallisen jengin jäsenille. Ipin pitämät harjoitukset koostuivat usein chi sao harjoitteista, puisen harjoitusnuken Mu ren zhuang tehdyistä käsi- ja jalkatekniikoista ja vapaamuotoisista sparreista.
Yip ei myöskään halunnut oppilaidensa tappelevan kadulla, vaan mieluummin ottelevan järjestetyissä kilpailuissa. Noin vuoden harjoittelun jälkeen Yip Manin muut oppilaat kieltäytyivät harjoittelemasta Leen kanssa, saatuaan selville hänen eurooppalaissukujuurensa. Tuolloin kiinalaiset yleisesti eivät halunneet opettaa kamppailulajeja muille kuin aasialaisille. Lee oli kuitenkin osoittanut olevansa hyvin kiinnostunut jatkamaan harjoittelemista, jonka myötä Yip Man ja Wong Shun Leung opettivat häntä yksityisesti.

Jun Fan Gung Fu

Palattuaan Yhdysvaltoihin 1958, reilun vuoden päästä Lee opetti Jun Fan Gung Fu -tyyliä, joka oli pitkälti hänen oma versionsa Wing Chunista. Hän opetti aluksi ystäviään Seattlessa, kuten judokana tunnettua Jesse Gloveria. Taky Kimura oli Leen ensimmäinen apulaisohjaaja ja jatkoi Leen opetuksia ja filosofiaa hänen kuolemansa jälkeen. Lee avasi oman itsepuolustuskoulunsa Seattleen. Hän kuitenkin jätti kaiken taakseen Seattlessa keskeytettyään opintonsa Collegessa vuonna 1964. Lee muutti Oaklandiin James Yimm Leen luokse, joka oli tunnettu kiinalaiskamppailulajien taitaja alueellaan. He perustivat yhdessä Leen Jun Fan kamppailulajiin perustuvan koulun Oaklandiin.

Jeet Kune Do

Leen uusi periaate ja kamppailutyyli syntyi vuonna 1967, sen jälkeen, kun The Green Hornet -televisiosarja sai päätöksensä. Lee jäi ilman töitä ja perusti uuden itsepuolustuskoulun The Jun Fan Institute of Gung Fu. Kiistanalainen ottelu Wong Jack Mania vastaan antoi vaikutteita Leen filosofiaan kamppailulajeista. Leen mielestä hänen ottelunsa kesti liian kauan, eikä hän kyennyt käyttämään potentiaaliaan Wing Chunin tekniikoilla. Hänen mielestään perinteiset kamppailulajit olivat liian joustamattomia ja kaavamaisia, jotta ne olisivat käytännöllisiä katutappelussa. Lee päätti perustaa järjestelmän, joka painottaisi käytännöllisyyttä, notkeutta, nopeutta ja tehokkuutta. Hän alkoi käyttää aluksi erilaisia harjoitusmenetelmiä, kuten painonnostoa voiman harjoittamiseen, juoksemista kestävyyden lisäämiseen ja venyttelyä notkeuteen. Hän lisäsi useiden muiden lajien tekniikoita tyyliinsä, kuten miekkailijoiden liikehdintää ja nyrkkeilyn perustekniikoita.